เตือนประชาชนระวังใช้จ่ายหลังดอกเบี้ยพุ่ง
สศค.ประเมินดอกเบี้ยยังขึ้นต่อเนื่องแม้เป็นโอกาสดีของผู้ฝากเงิน แต่ผู้ประกอบการต้องระมัดระวังการใช้จ่าย
25 เม.ย. 2554

สศค.ประเมินดอกเบี้ยยังขึ้นต่อเนื่องแม้เป็นโอกาสดีของผู้ฝากเงิน แต่ผู้ประกอบการต้องระมัดระวังการใช้จ่าย
สำนักงานเศรษฐกิจการคลัง ( สศค.) วิเคราะห์ว่าหลังจากที่คณะกรรมการนโยบายการเงินได้ประกาศปรับขึ้นอัตราดอกเบี้ยนโยบายในวันที่ 21 เม.ย. 54 จากเดิมที่  2.50% เป็น  2.75% เพื่อคุมอัตราเงินเฟ้อนั้น เป็นการส่งสัญญาณให้ธนาคารพาณิชย์ปรับขึ้นอัตราดอกเบี้ยเงินฝากและเงินกู้  ซึ่งสะท้อนว่า ในระยะต่อไป อัตราดอกเบี้ยจะเริ่มทยอยขึ้นอย่างต่อเนื่อง ซึ่งถือเป็นโอกาสดีสำหรับผู้ฝาก
ขณะที่ผู้ประกอบการอาจต้องเริ่มเพิ่มความระมัดระวังในการใช้จ่ายมากขึ้น เนื่องจากอัตราดอกเบี้ยเงินกู้ที่คาดว่าจะเพิ่มขึ้นนั้นจะส่งผลให้ต้นทุนในการกู้ยืมเพิ่มขึ้น
ก่อนหน้านี้ ธนาคารกรุงไทย แจ้งว่า ตั้งแต่วันที่ 22 เม.ย. 54 เป็นต้นไป ธนาคารจะปรับขึ้นอัตราดอกเบี้ยเงินฝากประจำทุกประเภทระหว่าง 0.10% - 0.25%  และปรับขึ้นอัตราดอกเบี้ยเงินกู้ทุกประเภท 0.125% เช่นเดียวกับไทยพาณิชย์ที่ขึ้นดอกเบี้ยเงินฝากประจำและตั๋วแลกเงิน 0.25%-0.30% และขึ้นอัตราดอกเบี้ยเงินให้สินเชื่อ 0.125%-0.15% 
ด้านธนาคารกรุงเทพก็ขึ้นดอกเบี้ยเงินฝากและเงินกู้ทุกประเภท ซึ่งเป็นการปรับเพิ่มขึ้นทั้ง 2 ด้าน โดยเงินฝากปรับขึ้นสูงสุดถึง 0.625% ส่วนเงินกู้สูงสุด 0.25% ทั้งหมดมีผลเริ่มใช้ตั้งแต่วันที่ 25 เม.ย.2554